b'\n_START_ARTICLE_\nVorone\xc5\xbe\n_START_SECTION_\nZgodovina\n_START_PARAGRAPH_\nVorone\xc5\xbe je nastal leta 1585 kot stra\xc5\xbena to\xc4\x8dka na obrobju moskovske dr\xc5\xbeave. Mesto so za\xc4\x8deli graditi na visokem desnem bregu reke Don na mestu stare naselbine. 1586 so po ukazu carja Fjodorja Joanovi\xc4\x8da v mestu zgradili utrdbo. Po zapisu v Stra\xc5\xbeni knjigi iz leta 1615 je razvidno, da je v mestu \xc5\xbeivelo pribli\xc5\xbeno 2000 prebivalcev. V 2. polovici 17. stoletja se je obrambni pomen mesta zmanj\xc5\xa1al, za\xc4\x8dela pa se je ve\xc4\x8dati njegova trgovska vloga._NEWLINE_Novo poglavje v zgodovini mesta se je za\xc4\x8delo leta 1696, ko se je car Peter I. v pripravah na Azovski pohod odlo\xc4\x8dil, da bo svojo voja\xc5\xa1ko floto zgradil v Vorone\xc5\xbeu. V mestu so se pojavile nove obrti, povezane s tem: kova\xc4\x8dije, livarski obrati, vrvarne, ..._NEWLINE_Leta 1715 je Vorone\xc5\xbe postal administrativno sredi\xc5\xa1\xc4\x8de Azovske gubernije, ki se je kasneje preimenovala v Vorone\xc5\xa1ko gubernijo._NEWLINE_V 1. polovici 19. stoletja je znatno naraslo \xc5\xa1tevilo kulturnih ustanov in njihov pomen v \xc5\xbeivljenju mesta. Vorone\xc5\xa1ka gimnazija je dala nekaj pomembnih osebnosti, odprla se je prva javna knji\xc5\xbenica, poklicno gledali\xc5\xa1\xc4\x8de, mestni \xc4\x8dasopis Vorone\xc5\xa1ki gubernijski \xc4\x8dasopis (\xd0\x92\xd0\xbe\xd1\x80\xd0\xbe\xd0\xbd\xd0\xb5\xd0\xb6\xd1\x81\xd0\xba\xd0\xb8\xd0\xb5 \xd0\xb3\xd1\x83\xd0\xb1\xd0\xb5\xd1\x80\xd0\xbd\xd1\x81\xd0\xba\xd0\xb8\xd0\xb5 \xd0\xb2\xd0\xb5\xd0\xb4\xd0\xbe\xd0\xbc\xd0\xbe\xd1\x81\xd1\x82\xd0\xb8)._NEWLINE_V Vorone\xc5\xbeu so se rodili pisatelji: Ivan Aleksejevi\xc4\x8d Bunin, Samujil Jakovljevi\xc4\x8d Mar\xc5\xa1ak,  Andrej Platonovi\xc4\x8d Platonov in Arkadij Davidovi\xc4\x8d. Leta 1913 je imelo mesto pribli\xc5\xbeno 94800 prebivalcev in je po velikosti sodilo med 20 najve\xc4\x8djih mest Ruskega imperija._NEWLINE_Sovjetsko oblast so v Vorone\xc5\xbeu razglasili 3. novembra 1917._NEWLINE_Med 2. svetovno vojno so v mestu od julija 1942 do januarja 1943 potekali te\xc5\xbeki boji, v katerih je bilo mesto dodobra razru\xc5\xa1eno, vendar so ga v prvih desetih letih korenito prenovili, zaradi industrijskih potreb so zgradili \xc5\xa1e veliko vodno zajetje.'